Namakwastories: 'Wagter gaan universiteit toe' | Maroela Media
Namakwastories: 'Wagter gaan universiteit toe'
Argieffoto (Foto: Drew Hays/Unsplash)
"Wagter gaan universiteit toe" is 'n tong in die kies verhaal oor Oom Isak wat besluit om van sy vierpotige vriend 'n pratende hond te maak. Wagter word ten duurste saam met sy seun Klein Isak universiteit toe gestuur om dié vaardigheid aan te leer. Vir Oom Isak is dit dalk meer tot sy eie voordeel om van Wagter 'n beter vriend te probeer maak, terwyl Klein Isak ook sy eie skelmstreke vir eie gewin inspan.
Die skrywer Jan van Wyk sê die volgende oor sy kortverhaal "Wagter gaan universiteit toe":
"As jy oor 'n storie gaan nadink of verby die snaakse oomblikke kyk, sal jy die suggestie raaklees. Nie almal nie, maar 'n redelike groot aantal stories in Vertel da' vir my 'n storie van Namakwaland lewer sosiale kommentaar.
"Lesers moet egter nie meer in 'Wagter gaan universiteit toe' probeer lees as wat daar is nie. Dit is eintlik net 'n lekker liegstorie, maar dit behoort mense te laat dink."
In 'n afgeleë dorpie aan die voet van die Kamiesberg, doer in Namakwa­land, weet almal min of meer van almal. Plaasmense en dorpenaars is gereeld met mekaar in aanraking en saans op die stoepe word daar lang stories vertel.
Vertel da' vir my 'n storie van Namakwaland is 'n kortverhaalbundel oor veldmense soos oom Addie-kraai se verblyf by sy ondankbare kinders; Wagter, wat mos universiteit toe is; Gert‑waarheid en dié se nuwerwetse siekte; oom Korte en die bobbejaan; Anna-twaalftoon; Rooi Gys Aggenbach; Siena-swaaihaak en tant Huibrecht-Gert. Dit vertel die verhale van goeie, gelowige mense. Sout van die aarde.
Jan Coetzee van Wyk is 'n Namakwalander in murg en been. Hy het matriek op Springbok behaal en regsgrade aan die Universiteit Stellenbosch en die Vrystaat behaal. Van Wyk het daarna as prokureur gepraktiseer en in 1996 die praktyk vir die akademie verruil. Hy het in 2018 bedank uit sy pos as uitvoerende direkteur van regsdienste aan Unisa en in dieselfde jaar die African Leadership Award in Higher Education in Mauritius ontvang. Van Wyk doen tans navorsing en konsultasiewerk, lees aartsnuuskierig "enigiets van die Geelbladsye tot die Bybel" en hy skryf.
Oor die verteller
Johny Klein is 'n gewilde verhoog-en-radio-akteur in die Afrikaanse vermaakbedryf. Hy is veral bekend vir sy voorlesing van Ferdinand Deist se Sandveldstories op RSG en sy rol as Ricky October in die radiovervolgverhaal Plattelanders. Klein was ook in 2019 die aanbieder van Maroela Media se Aardklop-produksie, Kontreistories.
Luister hierbo na "Wagter gaan universiteit toe" uit die bundel Vertel da' vir my 'n storie van Namakwaland. Dit word voorgelees deur Johnny Klein.